### 5.     Orientering om status på flexboligtilladelser, 2. halvår 2018

**Åbent**

Sagsnr.: 326-2013-35782       J.nr.: 03.01.04           Dokumentnr.:
326-2019-67006

**Sagstype**

Orientering.

**Resume og sagens baggrund**

Sagen giver en orientering om antallet af henvendelser om
flexboligtilladelser for 2. halvår 2018, jf. det nye administrationsgrundlag
godkendt af Kommunalbestyrelsen den 20. december 2017.

Administrationen skal give Teknik- og Miljøudvalget en
orientering hver halve år om omfanget af sager indenfor området. Såfremt det i
løbet af en 2-årige gyldighedsperiode opleves, at der sker en uheldig udvikling
i et område, fremlægges administrationsgrundlaget til drøftelse.

**Indstillinger**

Chefen for Plan, Byg og Miljø indstiller, at orienteringen
tages til efterretning.

**Behandling**

Teknik- og Miljøudvalget.

**Sagsfremstilling**

En såkaldt flexboligtilladelse har afsæt i
boligreguleringsloven og indebærer, at kommunen meddeler samtykke til, at en
helårsbolig benyttes til fritidsformål og senere kan vende tilbage til
helårsbeboelse. En flexboligtilladelse følger ejendommen. Tilladelsen er
gældende fra meddelelsestidspunktet og til det tidspunkt, hvor boligen igen er
i benyttelse som helårsbolig.

Nedenstående tabel viser en opgørelse for 2. halvår 2018 for
det samlede antal henvendelser, antal flexboligtilladelser og hhv. positive og
negative forhåndstilkendegivelser. Til sammenligning er vist tilsvarende tal
for det første halvår 2018, samt for hele år 2018 og 2017. Bemærk i den
sammenhæng, at i 2017 gjaldt det hidtidige administrationsgrundlag (fra 2014).
Det nye administrationsgrundlag af den 20. december 2017 tillader flexboliger,
ud over landzone og på øerne, også i kommuneplanens rammelagte landsbyer, i den
nære kystnærhedszone, samt i byerne - med undtagelse af centerbyerne
(Kalundborg, Svebølle, Høng, Gørlev og Ubby-Jerslev). Tilladelserne gives kun
til boliger, der ligger i udlagte boligområder og blandede bolig- og
erhvervsområder.

|  |  |  |  |  |
| --- | --- | --- | --- | --- |
|  | 1. halvår 2018 | **2. halvår 2018** | 2018 i alt | 2017 i alt |
| **Henvendelser i alt** | **52** | **44** | **96** | **76** |
| Flexboligtilladelser | 14 | 12 | 26 | 9 |
| Forhåndstilkendegivelse - positiv | 31 | 21 | 52 | 22 |
| Forhåndstilkendegivelse –  negativ | 7 | 11 | 18 | 45 |
|  |  |  |  |  |

Som det fremgår af tabellen, er antallet af henvendelser er
steget fra 2017 til 2018, medens henvendelser og tilkendegivelser i det 2.
halvår 2018 er stort set tilsvarende 1. halvår 2018.

Som bilag 1 er vedlagt oversigtskort, der angiver
flexboligsager fra tidligere administrationsgrundlag (cirkler) og
flexboligsager i 2018 (stjerner). Det skal bemærkes, at der kan være flere
henvendelser på den samme ejendom pga. skift af ejendomsmægler ved salg. Som
det ses af oversigtskortet, er henvendelserne spredt over hele kommunen. For de
mindre byer, hvor administrationsgrundlaget giver mulighed for
flexboligtilladelser, ses særligt en interesse i [adresse] by. Her er der i 2018 meddelt
6 flexboligtilladelser og 10 positive forhåndstilkendegivelser.

Den øgede antal af henvendelser i 2018 ses som en konsekvens
af det nye, mere lempelige administrationsgrundlag. Generelt oplever
administrationen dog ikke den store ændring i interessen for
flexboligtilladelser.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Oversigtskort, sager vedr. flexboliger | 326-2019-78578 |